Kommissionens beslutning

af 29. november 2002

om ændring af beslutning 2002/537/EF om beskyttelsesforanstaltninger mod Newcastle disease i Australien

(meddelt under nummer K(2002) 4760)

(EØS-relevant tekst)

(2002/942/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, stk. 6,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(2), senest ændret ved direktiv 96/43/EF(3), særlig artikel 18, stk. 7,

under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande(4), senest ændret ved direktiv 1999/89/EF(5), særlig artikel 11, stk. 1, artikel 12, stk. 2, artikel 14, stk. 1, og artikel 14a,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF(6), senest ændret ved Europa-Parlamentets og Rådets direktiv 2002/33/EF(7), særlig artikel 10, stk. 3, og

ud fra følgende betragtninger:

(1) På grund af et udbrud af Newcastle disease i staten Victoria har Kommissionen vedtaget beslutning 2002/537/EF af 2. juli 2002 om beskyttelsesforanstaltninger mod Newcastle disease i Australien(8).

(2) Denne beslutning forbyder indførsel af levende fjerkræ og rugeæg herfra, levende strudsefugle og rugeæg herfra, fersk kød af fjerkræ, strudsefugle og opdrættet og vildtlevende fjervildt samt produkter og tilberedninger af fjerkrækød fra Australien i perioden fra den 6. juli 2002 til den 1. december 2002, dog med visse undtagelser.

(3) De australske myndigheder har fremlagt oplysninger om udbruddet og yderligere epidemiologiske data om Newcastle disease-situationen i Australien, herunder de cirkulerende endemiske stammer af Newcastle disease-virus og den anvendte vaccinationspolitik.

(4) Levnedsmiddel- og Veterinærkontoret er blevet bedt om at aflægge et kontrolbesøg i Australien med det formål at vurdere sygdomssituationen på stedet og eventuelt ajourføre kravene til indførsel fra Australien af fjerkræ og fjerkrækød; kontrolbesøget er planlagt til at skulle finde sted i midten af januar 2003.

(5) Den 25. oktober 2002 underrettede de australske myndigheder Kommissionen om et yderligere udbrud af Newcastle disease i et fjerkræbrug i New South Wales.

(6) De i beslutning 2002/537/EF fastsatte beskyttelsesforanstaltninger bør derfor forlænges indtil den 1. maj 2003. Denne dato skal imidlertid sammenholdes med sygdommens udvikling og resultaterne af kontrolbesøget.

(7) Kravene til fersk strudsekød, som stadig kan indføres til Det Europæiske Fællesskab efter visse analyseordninger, bør ændres som følge af det seneste udbrud i New South Wales.

(8) Beslutning 2002/537/EF bør derfor ændres i overensstemmelse hermed.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2002/537/EF foretages følgende ændringer:

1) I artikel 7 ændres datoen den "1. december 2002" til den "1. maj 2003".

2) I modellen til sundhedserklæring i bilaget, stk. I. Sundhedscertifikat, punkt 2.5.1.1 og 2.5.1.2 ændres ordene "staten Victoria" til "staterne Victoria og New South Wales".

Artikel 2

Denne beslutning er rettet til medlemsstaterne.

Udfærdiget i Bruxelles, den 29. november 2002.

På Kommissionens vegne

David Byrne

Medlem af Kommissionen

(1) EFT L 24 af 30.1.1998, s. 9.

(2) EFT L 268 af 24.9.1991, s. 56.

(3) EFT L 162 af 1.7.1996, s. 1.

(4) EFT L 268 af 24.9.1991, s. 35.

(5) EFT L 300 af 23.11.1999, s. 17.

(6) EFT L 62 af 15.3.1993, s. 49.

(7) EFT L 315 af 19.11.2002, s. 14.

(8) EFT L 173 af 3.7.2002, s. 33.